Турист IэнатIэхэр зэдэлэжьэну зэгуроIуэ
ЩIышылэм и 22-м «Кавказ Ищхъэрэм и курортхэр» акционер зэгухьэныгъэ зэIухам и генеральнэ директор Верещагин Сергей Пятигорск щаIущIащ Кавказ Ищхъэрэ федеральнэ округым и щIыналъэхэм я турист IэнатIэхэм я унафэщIхэм.
ЗэIущIэр зытеухуауэ щытар турист кластерым и проектым цIыхухэр дегъэхьэхыным, Кавказ Ищхъэрэм и цIэр фIыкIэ гъэIуным хуэгъэзауэ «Кавказ Ищхъэрэм и курортхэр» зэгухьэныгъэм къыхилъхьа щIалэгъуалэ, социальнэ жэрдэмхэр щагъэзащIэкIэ зэрызэдэлэжьэнум ехьэлIа Iуэхухэрщ.
ЗэIущIэм хэтащ Къэбэрдей-Балъкъэр Республикэм спортымрэ туризмэмкIэ и министрым и къалэнхэр зыгъэзащIэ АфIэунэ Аслъэн, Къэрэшей-Шэрджэс Республикэм туризмэмрэ курортхэмкIэ и министр Хубиев Марат, Дагъыстэн Республикэм ТуризмэмкIэ и къэрал комитетым и унафэщI Исаев Магомед, Ингуш Республикэм ТуризмэмкIэ и къэрал комитетым и унафэщI Аристов Станислав, Осетие Ищхъэрэ-Алание Республикэм Туризмэмрэ курорт IуэхухэмкIэ и къэрал комитетым и унафэщI Карсанов Олег, Шэшэн Республикэм, Ставрополь крайм я турист ведомствэхэм я лIыкIуэхэр, апхуэдэу «Кавказ Ищхъэрэм и курортхэр» акционер зэгухьэныгъэ зэIухам и лэжьакIуэхэр.
ЗэIущIэм хэтахэр зэгурыIуащ Кавказ Ищхъэрэм туризмэм зыщегъэужьынымкIэ щыIэ хэкIыпIэ инхэр къэгъэсэбэпынымкIэ Iуэху пыухыкIахэр яубзыхун, къыкъуэкI къалэнхэр икIэщIыпIэкIэ дагъэкIын папщIэ мыпхуэдэ зэIущIэхэр щIэх-щIэхыурэ къызэрагъэпэщыну.
«Кавказ Ищхъэрэм и курортхэр» акционер зэгухьэныгъэ зэIухам и пресс-IуэхущIапIэ.
